Pta-man help skillie aan Suidkus redDie skilpad wat aan die Suidkus gevind is. (Foto: NSRI) ŉ Seeskilpad het ŉ noue ontkoming gehad toe hy Dinsdag langs die kus by Port Edward in KwaZulu-Natal op die strand uitgespoel het. Danksy die vinnige optrede van Christopher Kortenhoeven, ŉ goeie samaritaan van Pretoria, kon natuurbewaarders die skilpad net betyds red. Kortenhoeven het die skilpad op die strand aangetref en hulp ontbied toe hy sien die skilpad maak sy oë oop en toe, maar skynbaar nie andersins kan beweeg nie. Beamptes van die Nasionale Seereddingsinstituut (NSRI) en bewaarders van die Mpenjati-bewaringsagentskap het op die oproep gereageer en werkers van uShaka Marine World omtrent die seeskilpad in kennis gestel. Die akwarium in Kaapstad het ingestem om hom in te neem en NSRI-reddingswerkers het die skilpad versigtig op ŉ draagbaar met handdoeke gelaai en na die akwarium vervoer,” het Gert du Plessis, woordvoerder van die NSRI gesê. Die akwarium het intussen aan NSRI bevestig dat die skilpad nou weer vinnig op pad na herstel is, nadat hy gerehidreer is en nutriënte deur inwendige voeding ontvang het. Die skilpad heet nou Donatello, genoem na een van die strokiesprent The Ninja Turtles se helde. Die skilpad sal waarskynlik binnekort weer op die strand vrygelaat word, hoewel dit nog nie seker is waar dit sal plaasvind nie. “Ons wil graag die betrokke lede van die publiek bedank wat hand bygesit het met die reddingsproses,” het Du Plessis gesê.